ಕುಟುಂಬ ಕಲಹದಿಂದ ಬೇಸತ್ತು ತನ್ನ ಅರ್ಧ ಆಸ್ತಿಯನ್ನ ಸಾಕುನಾಯಿಯ ಹೆಸರಿಗೆ ಬರೆದ ವ್ಯಕ್ತಿ ಭೋಪಾಲ್: ನಾಯಿಗಳು ತನ್ನ ಮಾಲೀಕನ ಮೇಲೆ ತೋರುವ ನಿಷ್ಠೆಗೆ ಹೋಲಿಕೆಯೇ ಇಲ್ಲ. ಅವುಗಳು ತೋರುವ ಪ್ರೀತಿಗೆ ಸರಿಸಾಟಿಯಿಲ್ಲ. ಮಧ್ಯಪ್ರದೇಶದ ವ್ಯಕ್ತಿಯೊಬ್ಬರು, ಕುಟುಂಬಸ್ಥರ ಜಗಳದಿಂದ ಬೇಸತ್ತು ತನ್ನ ಅರ್ಧ ಆಸ್ತಿಯನ್ನ ನಾಯಿಯ ಹೆಸರಿಗೆ ಬರೆದಿದ್ದಾರೆ ಅಂದ್ರೆ ನೀವು ನಂಬಲೇಬೇಕು. ಹೌದು. ಇಲ್ಲಿನ ಚಿಂದ್ವಾರಾ ಜಿಲ್ಲೆಯ 50 ವರ್ಷದ ರೈತ ಓಂ ನಾರಾಯಣ್ ವರ್ಮಾ ಎಂಬವರು ತನ್ನ ಆಸ್ತಿಯನ್ನ, ಪತ್ನಿ ಚಂಪಾ ಬಾಯಿ ಹಾಗೂ ಸಾಕುನಾಯಿ ಜಾಕಿ ಹೆಸರಿಗೆ ಸಮನಾಗಿ ಹಂಚಿ ವಿಲ್ ಬರೆದಿದ್ದಾರೆ. ನನ್ನ ಸಾವಿನ ನಂತರ ಪಿತ್ರಾರ್ಜಿತ ಆಸ್ತಿಗೆ ಇವರಿಬ್ಬರೇ ವಾರಸುದಾರರು ಎಂದು ವಿಲ್ನಲ್ಲಿ ಉಲ್ಲೇಖಿಸಿದ್ದಾರೆ. ನನ್ನನ್ನು ನೋಡಿಕೊಳ್ಳುತ್ತಿರುವವರು ಚಂಪಾ ಬಾಯಿ ಹಾಗೂ ಜಾಕಿ ಮಾತ್ರ. ಅವರ ಮೇಲೆ ನನಗೆ ಅಪಾರ ಪ್ರೀತಿಯಿದೆ ಎಂದು ವರ್ಮಾ ಹೇಳಿದ್ದಾರೆ. ನನ್ನ ಸಾವಿನ ಬಳಿಕ ಸಾಕುನಾಯಿ ಜಾಕಿಯನ್ನ ಯಾರು ನೋಡಿಕೊಳ್ಳುತ್ತಾರೋ ಅವರಿಗೆ ನಾಯಿಯ ಆಸ್ತಿ ಪಾಲು ಸೇರಿಲಿದೆ ಎಂದು ವಿಲ್ನಲ್ಲಿ ತಿಳಿಸಿದ್ದಾರೆ. ಅಂದ್ಹಾಗೆ ವರ್ಮಾ ಅವರು ಕುಟುಂಬದಲ್ಲಿ ಉಂಟಾದ ಕಲಹದಿಂದ ಬೇಸತ್ತು ಕೋಪದಲ್ಲಿ ಈ ವಿಲ್ ಬರೆದಿರುವುದಾಗಿ ಹೇಳಿದ್ದಾರೆ. ಸದ್ಯ ಎಲ್ಲಾ ಸಮಸ್ಯೆಗಳು ಬಗೆಹರಿದಿದೆ. ಕುಟುಂಬಸ್ಥರು ನನ್ನ ಸಾವಿನ ನಂತರವೂ ಜಾಕಿಯನ್ನ ಆರೈಕೆ ಮಾಡಬೇಕು ಅನ್ನೋ ಉದ್ದೇಶದಿಂದ ನಾಯಿಯ ಹೆಸರಿಗೆ ಆಸ್ತಿ ಬರೆದಿದ್ದೇನೆ. ಆದ್ರೆ ಈಗ ಎಲ್ಲಾ ಮನಸ್ತಾಪ ಬಗೆಹರಿದಿದೆ ಎಂದು ಅವರು ಮಾಧ್ಯಮವೊಂದಕ್ಕೆ ಹೇಳಿದ್ದಾರೆ. ವರ್ಮಾ ಅವರು 21 ಎಕರೆ ಭೂಮಿಯನ್ನ ಹೊಂದಿದ್ದು, ಇವರಿಗೆ ಇಬ್ಬರು ಪತ್ನಿಯರಿದ್ದಾರೆ. ಮೊದಲ ಪತ್ನಿಗೆ ಇಬ್ಬರು ಪುತ್ರಿಯರು ಹಾಗೂ ಓರ್ವ ಪುತ್ರ, ಎರಡನೇ ಪತ್ನಿಗೆ ಇಬ್ಬರು ಪುತ್ರಿಯರು ಇದ್ದಾರೆ ಎಂದು ತಿಳಿದುಬಂದಿದೆ. ಸದ್ಯ ಎರಡನೇ ಪತ್ನಿ ವರ್ಮಾರನ್ನ ನೋಡಿಕೊಳ್ಳುತ್ತಿದ್ದಾರೆ ಎಂದು ವರದಿಯಾಗಿದೆ.